6 akcentologijos seminaras.

Tema: priešdėliniai ir sudurtiniai vardažodžiai. Priešdėliniai vardažodžiai yra žodžiai, padaryti 1) su priešdėliais (*pó-dukra* 1 iš *dukrà*), 2) su priesagomis (*pódė-l-is* 1 iš *padė́ti*) ir 3) su galūnėmis (*pógul-is* 1 iš *pàguli, -ė́ti*). Tokių vardažodžių kirčiavimą dažniausiai lemia priešdėlių akcentinės savybės. Paprastai sakant, vieni priešdėliai yra kirčiuoti (pvz., *po*-), kiti nekirčiuoti. Kirčiuoti daiktavardžių priešdėliai, jei tik turi ilgąjį balsį ar dvigarsį, būna tvirtapradžiai (plg. *pó*-), išimtys retos, būdvardžių tvirtapradžiai priešdėliai yra *po*-, *apy*- ir iš dalies *prie*- ( *pó-rimtis, -ė, apý-rimtis, -ė, príe-kvailis, -ė* 1). Nekirčiuoti priešdėliai akcentiškai sudėtingesni, tik jų yra mažiau, ypač daiktavardžio. Vieni tokius priešdėlius turintys žodžiai gauna kilnojamą kirtį, 3-ąją kirčiuotę, pvz.: *pa-vakarỹs* 34b iš *vãkaras*), *pãsvir-as*, -*à* 34b iš *pasvìro, -ti*), o būdvardžiai su galūne -*us* bus 4-osios kirčiuotės (*pažang-ùs, -ì* 4 iš *pažeñgti*), čia vyks cirkumfleksinė metatonija, plg. *išléido* ir *išlaĩdų*, *išlaidùs* 4. Tarp daiktavardžių, turinčių nekirčiuotus priešdėlius, yra nemažai išimčių, atvejų su kirčiuota šaknimi, prozodinėmis kaitomis, pvz.: *pagálb-a* 1 iš *pagélbėti*, *pa-kal̃nė* 2 iš *kálnas*. Reguliari cirkumfleksinė metatonija ir kirčio vietos kaita būdinga priešdėlio *be*- vediniams: plg. *dárbas* ir *bedar̃bis, -ė* 2, *ãsmenį* (asmuo) ir *beasmẽnis, -ė* 2. Plačiau apie priešdėlinių vardažodžių kirčiavimą žr. mano vadovėlyje, p. 105–112.

Sudurtiniai vardažodžiai, arba dūriniai, kirčiuojami įvairiai. Pirmiausia reikia žiūrėti, ar dūrinys turi jungiamąjį balsį, esantį žodžio viduryje: ilgieji jung. balsiai bus tvirtapradžiai, trumpieji, aišku, žymimi kairiniu ženklu, o -*a*- tvirtagalis (retkarčiais -*a*-gali būti ir nekirčiuotas): *darbýmetis, eilė́raštis, viršùkalnė, galvū́galis, kalbótyra, vasaróšiltis, -ė; akìmirka, viršùgalvis*; *laisvãlaikis, mokslãdraugis, -ė* (visiems žodžiams būdinga 1-oji kirčiuotė).

Dūriniams su nuline sandūra ar jungiamuoju balsiu -*a*- būdingas trejopas kirčiavimas: a) pastovus pirmojo dėmens arba jungiamojo balsio kirtis (1-oji kirčiuotė); b) antrojo dėmens kirtis (dažniausiai 2-oji kirčiuotė) ir c) kilnojamas iš galūnės į pirmąjį dėmenį kirtis (3-osios kirčiuotės ãtmainos). Konkretaus kirčiavimo tipo pasirinkimas daug priklauso nuo semantinių bei gramatinių žodžio ypatumų. Pirmiausia reikšmės turi, iš kurios kalbos dalies yra kilęs dūrinio antrasis dėmuo. Daugumą sudurtinių vardažodžių sudaro dariniai su daiktavardiniu antruoju dėmeniu. Tai dūriniai, kurių paprastai kirčiuojamas vienas iš dėmenų arba jungiamasis balsis -*a*-. Pastovų pirmojo dėmens ar jungiamojo balsio -*a*- kirtį linkę gauti tiesioginės reikšmės daiktavardžiai (pirmasis dėmuo dažniausiai perima pamatinio žodžio kirtį ir priegaidę), pvz.: *vỹnuogė* (plg. *vỹnas*), *mẽdvilnė* (plg. *mẽdis*), *mãžvaikis, -ė* (plg. *mãžas, -à*), *mólžemis* (plg. *mólis*), *rañkpinigiai* (plg. *rañką, rankà*), *saváitraštis (plg. saváitė).*

Antrojo dėmens kirtis (2-oji kirčiuotė; priešpaskutinis skiemuo tvirtagalis arba trumpas) būdingas perkeltinės metoniminės reikšmės dūriniams, kurie dažniau vartojami būdvardiškai, pvz.: *aukštakul̃nis, -ė* (plg. *kul̃nas*), *ilgaplaũkis, -ė* (plg. *pláukas*, įvykusi cirkumfleksinė metatonija), *ilgaliežùvis, -ė* (plg. *liežùvis*), *kairiarañkis, -ė* (plg. *rañką, rankà*), *kupranugãris* (plg. *nùgara*, įvykusi kirčio vietos kaita).

Veiksmažodinį antrąjį dėmenį turinčių daiktavardžių kirčiavimas gana glaudžiai susijęs su darybos reikšme. Didžiausią grupę čia sudaro dūriniai, artimi veikėjus bei veiksmažodinės ypatybės turėtojus žymintiems vediniams ir išsiskiriantys kilnojamu iš galūnės į pirmąjį dėmenį kirčiu (šio dėmens priegaidė paprastai perimama iš pamatinio kamieno), pvz.: *knygnešỹs, ė̃–knỹgnešį, -ę* 3b (plg. *knỹgą, knygà*), *stogdengỹs, - ė̃ –stógdengį, -ę* 3a (plg. *stógas*), *žiemkenčiaĩ–žiẽmkenčius* 3b (plg. *žiẽmą, žiemà*). Jeigu šio tipo dūriniai turi jungiamąjį balsį -*a*-, nuosekliai teikiamos gretybės su kilnojamu pradinio dėmens ir jungiamojo balsio kirčiu, pvz.: *aiškiaregỹs, - ė̃ –áiškiaregį, -ę* 34a ‖ *aiškiãregį, -ę* 3b (plg. *áiškus, -i*), *ugniagesỹs, - ė̃ –ùgniagesį, -ę* 34b ‖ *ugniãgesį, -ę* 3b (plg. *ùgnį, ugnìs*). Dviskiemeniame pirmajame dėmenyje gali vykti kirčio vietos kaita, tokiais atvejais irgi kirčiuojama dvejopai, pvz.: *akmenskaldỹs, -ė–ãkmenskaldį, -ę* 34b ‖ *akménskaldį, -ę* 3a (plg. *ãkmenį, akmuõ*).

Pastovus pirmojo dėmens arba jungiamojo balsio -*a*- kirtis įprastas aptariamojo tipo sudurtiniams daiktavardžiams, kurie žymi įrankius, mašinas, šiaip priemones ar savo reikšme primena veiksmažodžių abstraktus ir pan.: *bùlviakasė* ‖ *bulviãkasė* 1 ‚bulvių kasamoji mašina‘, *bùlviakasis* ‖ *bulviãkasis* 1 ‚bulvių kasimo metas‘, *šienãpjovė* 1 ‚mašina šienui pjauti‘, *laĩkrodis* 1, *lovãtiesė* 1 ‚marška lovai užtiesti‘, *mėšlãvežis* 1 ‚mėšlo vežimo darbų laikas‘, *šìrdgėla* 1 ‚sielvartas, liūdesys‘ ir t. t. Plačiau apie dūrinių kirčiavimą, ypač apie metatoniją šiuose žodžiuose žr. mano vadovėlyje, p. 113–117.

Priešdėlinių ir sudurtinių vardažodžių kirčiavimo sistemą išsamiau aptarsime per paskaitą.

Užduotys

1. Sukirčiuokite šiuos priešdėlinius vardažodžius ir trumpai pakomentuokite, kodėl taip kirčiavote.

nuomonė

apytaka

pramonė

intarpas

santvarka

išmonė

proveržis

antskrydis

atatupstas

užuomarša

perkėla

priešnuodžiai

sąstatas

įdaras

įstrižas

nuosavas

1. Sukirčiuokite šiuos sudurtinius vardažodžius ir trumpai pakomentuokite, kodėl taip kirčiavote.

brolvaikis

rausvaplaukis

kiemsargis

karvedys—karvedį

galugerklis

bendradarbis

galvūgalis

kalnakasys—kalnakasį

kelmarovė

žemuogė

asmenvardis

1. Sukirčiuokite visus teksto žodžius. Nustatykite ir pažymėkite pageltonintų priešdėlinių ir sudurtinių vardažodžių kirčiuotę. Nepamirškite 3-osios kirčiuotės atmainų.

**Grybų rauti**

Jonas tikras nenuorama (...) – vis ragina mane grybauti. Šįryt apyaušriu (...) iš lovos išvertė. Po pusryčių (...) įdavė pūstašonį (...) krepšį, iš eglės šaknų nupintą – ir marš į girią. Išėjom palengva į rasotą palaukę (...), toliau pasukom į vieškelį (...). Mus piktai aplojo didžiagerklis (...) kaimyno šuva, net apsiputojęs iš įniršio (...). Tokį tik apeik didele užuolanka (...), kol kelnės sveikos. Jam atsiliepė ir mūsų nulėpausis (...) Sargiukas. Traukėm mėlynžiedėmis (...) rugiagėlėmis (...) apžėlusia piliakalnio (...) papėde (...). Iš čia jau buvo matyti nuolaidi (...) ežero pakrantė (...), vandeny linksmai žaidė saulės atspindžiai (...).

Štai ir pamiškės (...) pieva, marguojanti visais vasaros žiedų atspalviais (...). Taku pro močiutės žalmargę (...), pro baltavilnes (...) kaimynų aveles pasiekėme žaliaskarių eglių prieglobstį (...). Netikėtai sutikom du baltaplaukius (...), riestanosius (...) berniūkščius, sunkiai velkančius pilną krepšį raudonviršių (...). Iš pavydo (...) net kvapą užėmė. Ar mes tiek rasim? Greitai Jonas po berželiais aptiko keletą apysveikių (...) margakočių (...) lepšių, saują geltonų laibakojų (...) voveraičių. O man vis nesisekė. Kėblinau susiraukęs kelio pakraščiu (...), nuspyriau kelis šungrybius (...), tik staiga po tankia žaliaskare (...) eglaite kažin kas surudavo. Žiūriu – ogi storakotis (...), rudakepuris (...) baravykas, už kelių žingsnių ir kitas, ir trečias. Griebiau laimingas abiem rankom tuos storapilvius (...) gražuolius – ir į krepšį. Tai pasigirsiu Jonui! Dabar nė skersas nebežiūrėsiu į visokius pievagrybius (...), pūkuotes ar ūmėdes – tik baravykus ir raudonviršius (...) rinksiu. Močiutė pataisys grybus su gardžiu padažu (...), su šviežiomis bulvėmis. Dabar ji liko namie laukti laiškanešio (...) su pensija. O paskui pūkšt abudu su Jonu į vasarošiltį (...) ežerą! Vakare pavartysiu dienraščius (...) ar pamėgtą prozos dvitomį (...). Svajonės išdulkėjo, pamačius po baltaliemeniu (...) beržu šviečiant raudonviršio kepurę. Prieinu artyn – ogi musmirė (...)! Miškas – tikras stebukladarys (...) ir apgavikas. Ko tik neįžiūrėsi jo paslaptingoje žalsvoje prieblandoje (...)!